अजमेर। राजस्थान माध्यमिक शिक्षा बोर्ड में एलडीसी पदों पर भर्ती अब आरपीएससी के माध्यम से होगी। पूर्व में यह भर्ती बोर्ड अपने स्तर पर कराने की तैयारी कर रहा था। बोर्ड जल्द ही यह मामला राज्य सरकार को भेजेगा।
बोर्ड में लंबे समय से एलडीसी पदों पर भर्ती नहीं होने और पुराने कार्मिकों के पदोन्नत हो जाने से इन पदों पर कार्मिकों का टोटा रहा है।
बोर्ड के विभिन्न विभागों में एलडीसी की कमी साफ नजर आने लगी है। इन पदों पर भर्ती के लिए बोर्ड को राज्य सरकार से हरी झंडी मिल चुकी है, लेकिन भर्ती कौन कराएगा, इस पर अंतिम निर्णय नहीं हो पा रहा था। पूर्व अध्यक्ष डॉ. सुभाष गर्ग के समय में भी एलडीसी भर्ती का मामला उठा।
तब तय किया गया था कि यह भर्ती आरपीएससी से नहीं करा कर बोर्ड अपने स्तर पर ही कराए। इस संबंध में गत वर्ष 22 दिसंबर को हुई बोर्ड बैठक में भर्ती नियम भी तय किए गए थे। अब 6 जून को हुई बोर्ड प्रबंध मंडल की बैठक में साफ कर दिया गया कि एलडीसी पदों पर भर्ती अब आरपीएससी से ही कराई जाएगी। बोर्ड प्रबंध मंडल ने भी इस निर्णय पर अपनी स्वीकृति की मोहर जड़ दी है।
पद-प्रक्रिया तय होगी
बोर्ड में कितने पदों पर एलडीसी भर्ती की जानी है, यह तय नहीं हुआ है। बोर्ड प्रबंधन ने सभी विभागों से रिक्त पदों का ब्यौरा एकत्र कर लिया है। इसे अंतिम रूप दिया जाना है।
निष्पक्ष हो भर्ती
बोर्ड सूत्रों के मुताबिक एलडीसी पदों पर भर्ती आरपीएससी से कराने के पीछे मंशा यही है कि भर्ती निष्पक्ष हो। बोर्ड का काम केवल परीक्षा कराना है, भर्ती के लिए प्रतियोगी परीक्षाएं आयोजित कराना आरपीएससी का कार्य है। आरपीएससी ने गत वर्ष ही सचिवालय और अधीनस्थ विभागों में एलडीसी भर्ती के लिए संयुक्त प्रतियोगी परीक्षा 2011 का आयोजन किया है।
॥एलडीसी भर्ती आरपीएससी से कराई जाएगी। इस संबंध में बोर्ड प्रबंध मंडल ने मंजूरी दे दी है। इस दिशा में जल्द ही कार्रवाई की जाएगी।
डॉ. पीएस वर्मा, अध्यक्ष, राजस्थान माध्यमिक शिक्षा बोर्ड, अजमेर
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva